Diego Mariño

Diego Mariño Villar, nado en Vigo o 9 de maio de 1990, é un futbolista galego, que xoga de porteiro no Albacete, da Segunda División.

 Traxectoria 

 Comezos (1990-2004) 
Comezou a xogar ao fútbol en varios equipos vigueses como o Santa Mariña, o Rápido de Bouzas, o Sárdoma e o Areosa. Comezou a destacar na portería deste último, e en 2004 interesáronse por el os observadores do Villarreal, club que o fichou para a súa canteira. 

 Paso polo Villarreal (2004-2013) 
Pasou polas categorías inferiores do club amarelo e polo Villarreal C, e na tempada 2010/11 subiu ao Villarreal B, que militaba na Segunda División. Debutou na primeira xornada, contra o Real Valladolid no José Zorrilla, e foi titular durante 38 dos 42 partidos de liga no equipo de Javi Gracia. Repetiu como gardameta titular na seguinte campaña, que comezou con Molina no banco, pero o filial acabou perdendo a categoría a pesar de acabar 12º, arrastrado polo descenso do primeiro equipo.

Na tempada 2012/13 subiu ao primeiro equipo do Villarreal, pero disputou só dez encontros, sendo o gardameta titular Juan Carlos. O equipo logrou ese mesmo ano o ascenso, ao quedar segundo por detrás do Elche. 

 Real Valladolid (2013-2014) 
Na campaña seguinte (2013/14) fichou polo Valladolid, da Primeira División, asinando un contrato por cinco anos. Debutou na máxima categoría na primeira xornada, nun partido na casa contra o Athletic, que acabou en derrota por 1-2, sendo Susaeta o primeiro en marcarlle un gol. Baixo as ordes do adestrador Juan Ignacio disputou 28 partidos durante a campaña, na que o equipo acabou descendendo.

 Levante (2014-2016) 
Para a seguinte tempada saíu cedido ao Levante, facendo efectiva unha cláusula do seu contrato que lle permitía unha cesión a un equipo de Primeira en caso de que o Valladolid descendese. Disputou 32 encontros no Levante, e ao remate da competición o club quedou co xogador en propiedade, despois de pagar o seu traspaso. Comezou a tempada 2015/16 como suplente do tamén galego Rubén Martínez, pero acabou facéndose coa titularidade trala 15ª xornada. Con todo, o equipo valenciano acabou descendendo, e Mariño foi traspasado ao Sporting de Gijón.

 Sporting de Gijón (2016-2023) 
Na súa primeira tempada no Sporting, co equipo en Primeira, apenas dispuxo de minutos, sendo o gardameta titular o emeritense Iván Cuéllar. Fíxose coa titularidade no seu segundo ano en Xixón, tralo descenso a Segunda, e ocupou a portería do club durante o seguinte lustro, xogando preto de 200 partidos. Iniciou a tempada 2022/23 como o porteiro titular da meta asturiana, pero acabou perdendo o posto en favor de Cuéllar, e en xaneiro desvencellouse do club para fichar por un equipo de Primeira, o Almería.

 Almería (2023-2024) 
No Almería reencontrouse con Rubi, adestrador que o dirixira anteriormente noutros tres clubs: Valladolid, Levante e Sporting. Con todo, apenas dispuxo de minutos no equipo andaluz, sendo Fernando o principal gardameta na 2022/23 e Luís Maximiano na 2023/24. Deixou o Almería no verán de 2024, ao remate do seu contrato e tralo descenso do equipo a Segunda.

 Granada (2024-2025) 
En setembro de 2024 anunciouse a súa fichaxe polo Granada, que viña de descender á Segunda División. A súa incorporación realizouse debido á lesión de Luca Zidane e ás dúbidas do corpo técnico con Marc Martínez. Axiña se fixo coa titularidade e as súas actuacións axudaron a endereitar o rumbo do equipo, que destituíu ao seu primeiro adestrador xa trala sexta xornada. Con todo, a recuperación de Zidane en novembro relegouno ao banco de suplentes, no que se mantivo ata marzo, cando volveu aos onces iniciais de Escribá. Pechou a campaña cun total de 24 partidos oficiais.

 Albacete (2025-) 
En xullo de 2025 fichou polo Albacete, da mesma categoría.miniatura|A cidade de Vigo ós seus atletas.
 Selección nacional 
Foi internacional en todas as categorías inferiores da selección española. Coa selección sub-17 chegou á final do Mundial de 2007 en Corea do Sur, mentres que coa sub-21 conquistou dúas Eurocopas, en 2011 e 2013, as dúas como suplente de David de Gea. En 2012 foi seleccionado para disputar os Xogos Olímpicos de Londres, onde estivo de novo como suplente de De Gea.

No 2016 representou a Galicia no partido amigable que a selección galega disputou contra Venezuela en Riazor, compartindo a portería co céltico Sergio Álvarez.

 Palmarés 
Selección española sub-21

 Eurocopa sub-21 (2): 2011, 2013.

 Notas 

 Véxase tamén 
 Ligazóns externas 
 Datos do xogador en futbolme.com 

Categoría:Nados en 1990
Categoría:Nados en Vigo
Categoría:Futbolistas de Vigo
Categoría:Gardametas de fútbol
Categoría:Xogadores do Villarreal CF C
Categoría:Xogadores do Villarreal CF B
Categoría:Xogadores do Villarreal CF
Categoría:Xogadores do Real Valladolid
Categoría:Xogadores do Levante UD
Categoría:Xogadores do Sporting de Gijón
Categoría:Xogadores do Granada CF
Categoría:Xogadores do Albacete Balompié
Categoría:Xogadores da selección de fútbol de España sub-21
Categoría:Xogadores da selección de fútbol de Galicia
Categoría:Xogadores da selección de fútbol de España sub-19
Categoría:Futbolistas olímpicos de Galicia
Categoría:Futbolistas nos Xogos Olímpicos de 2012